16 Bana babo rena le dikgaetšedi ba bantši bao peleng ba bego ba le bogale go swana le diphiri, ga bjale ba phela le ba bangwe ka khutšo. O ka bala ka dikanegelo tša bona tša bophelo dihlogong tše di rego “Beibele e Fetoša Maphelo,” tšeo di lego go jw.org. Batho bao ga bjale ba tsebago Jehofa le go mo hlankela, ga ba swane le bao ba bonagalago eka ke barapedi ba Modimo eupša ba latola matla a borapedi bjoo maphelong a bona, e lego bao ba phelago eka ba hlankela Modimo eupša ba phela ka tsela yeo e ganetšanago le melao ya Modimo. Go fapana le seo, batho bao peleng ba bego ba le bogale, ga bjale ba “[apere] semelo se sefsa seo se bopilwego go ya ka thato ya Modimo tokong ya therešo le potegong.” (Baef. 4:23, 24) Ge batho ba dutše ba ithuta ka Modimo, ba bona bohlokwa bja go phela ka melao ya gagwe. Ke moka ba tutueletšega go fetoša ditumelo tša bona, mekgwa ya bona le tsela yeo ba bego ba phela ka yona. Go dira diphetogo tše bjalo ga go bonolo, eupša moya o mokgethwa wa Jehofa o ka thuša bao ba tlogago ba nyaka go dira thato ya gagwe.